NatJoints neem terreurdreigemente ernstig opArgieffoto ter illustrasie van Sandton. (Foto: Unsplash) Die Nasionale Gesamentlike Operasionele en Intelligensiestruktuur (NatJoints) het in ŉ verklaring dit duidelik gemaak dat hy alle dreigemente ernstig opneem en reeds teen-intelligensiemaatreëls gereed het om terrorismebedreigings te assesseer en te versag. Die Amerikaanse ambassade het Woensdag die kennisgewing op sy webwerf geplaas oor ŉ moontlike terreuraanval wat vir die naweek in Sandton beplan word. Volgens die waarskuwing word die aanval moontlik vir Saterdag beplan. “Die Amerikaanse dreigementwaarskuwing kom op ŉ tydstip dat verhoogde wetstoepassingsigbaarheid en geteikende operasies reeds ingestel is as deel van die veiliger feesseisoenveldtog wat op 15 Oktober vanjaar begin het. Alle manne is slaggereed en alle wetstoepassingsagentskappe het kragte saamgesnoer om te verseker dat Suid-Afrikaners en diegene wat in hierdie land woon veilig is,” sê lt.kol. Robert Netshiunda, polisiewoordvoerder. “Die Suid-Afrikaanse Intelligensiegemeenskap het hul Amerikaanse eweknieë betrek met ŉ verwagting dat geloofwaardige inligting gedeel sal word. As deel van samewerkingsooreenkomste wat die wetstoepassingsagentskappe met verskeie buitelandse agentskappe het, word inligting oor aspekte van wedersydse kommer gedeel.” NatJoints – wat bestaan uit verskeie staatsdepartemente onder leiding van die Staatsveiligheidsagentskap (SSA), Suid-Afrikaanse Polisiediens (SAPD) en Suid-Afrikaanse Nasionale Weermag (SANW) – sê hy vergader op ŉ gereelde grondslag rakende die veiligheid en sekerheid van die land. “Die veiligheid en sekerheid van burgers bly vir ons ŉ topprioriteit en wetstoepassingsagentskappe het maatreëls om bedreigings vir nasionale veiligheid te hanteer.” NatJoints is verantwoordelik vir die veiligheid en sekerheid van alle groot sport-, kultuur- en ontspanningsgeleenthede. Die land sal die naweek van 28 tot 30 Oktober meer as 500 geleenthede hê, meer as 200 daarvan sal in Gauteng aangebied word. “Dit vereis verhoogde polisiesigbaarheid, padblokkades en soek-en-beslagleggingoperasies. Toeskouers, aanhangers en besoekers kan vertragings in die toegang tot die lokale en ander strategiese punte verwag. Ons doen ŉ beroep op lede van die publiek om geduld aan die dag te lê en met wetstoepassingsagentskappe saam te werk.” Netshiunda sê NatJoints neem met kommer kennis van die verspreiding van vals of misleidende boodskappe oor moontlike teikens van terreuraanvalle. “Die algemene publiek word ontmoedig om misleidende inligting op sosialemedia-platforms oor terreuraanvalle te deel om sodoende te verhoed dat onnodige paniek en alarm geskep word. “NatJoints kan die versekering gee dat die intelligensiegemeenskap ywerig enige inligting voorhande opvolg, maar nie die waarheid van enige bedreiging in hierdie stadium bevestig het nie. Sekerheidsagentskappe bly op ŉ hoë gereedheidsgrondslag.”